Siseministeerium
Pikk 61
15065 Tallinn
info@siseministeerium.ee 	17.01.2013 nr 11.1-1/320

Harku Vallavalitsuse eriarvamus Harju Maavanema seisukoha kohta 
Harku valla üldplaneeringu uue avaliku väljapaneku korraldamiseks

Tulenevalt planeerimisseaduse (PlanS) § 23 lõikest 5 pöördume Siseministeeriumi poole taotlusega Harku valla üldplaneeringu järelevalve käigus Harku valla ja Harju Maavanema vahel lahendamata jäänud eriarvamuse lahendamiseks.

Harju Maavanem Harku valla üldplaneeringu üle järelevalve teostajana esitas 23.10.2012 kirjaga nr 6-7/4538 Harku Vallavalitsusele seisukoha, milles teeb Harku Vallavalitsusele ettepaneku korraldada Harku valla üldplaneeringu uus avalik väljapanek, arvestades PlanS §-de 18-21 sätetega. 

Vallavalitsusele esitatud kirja kohaselt on maavanem antud ettepaneku tegemisel võtnud arvesse järgmisi asjaolusid:
•	üldplaneeringu avalikust väljapanekust on möödas 3 aastat;
•	planeeringulahendust on sellest alates oluliselt muudetud;
•	jätkuvalt on üleval väga palju vastuväiteid kohalike elanike poolt;
•	hulgaliselt on laekunud kaebusi tänaseni.
Täiendavalt on Harju Maavanema kirjas märgitud, et seisukoha kujundamisel korraldada üldplaneeringu uus avalik väljapanek tugineti Riigikohtu 09.06.2004. a otsusele nr 3-3-1-28-4.

Harku Vallavalitsuse hinnangul ei saa eeltoodud asjaolud olla aluseks Harku valla üldplaneeringu uue avaliku väljapaneku korraldamiseks järgmistel põhjustel:
•	Vallavalitsus nõustub, et avalikust väljapanekust on möödunud 3 aastat, kuid viide Riigikohtu otsusele 3-3-1-28-4 ei ole antud juhul asjakohane, kuna viidatud otsuses on esitatud kolleegiumi seisukoht detailplaneeringuga seonduva planeerimismenetluse ajavahemiku pikkuse kohta.

Väljavõte kõnealusest Riigikohtu otsusest (p 20):
„Tuleb arvestada, et vahepeal möödunud aja tõttu võis olla tekkinud uusi huvitatud isikuid, kes ei osalenud algses planeerimismenetluses, kuid kes soovisid avaldada nüüd oma seisukohti ja vastuväiteid kavandatava planeeringu suhtes. Samuti võivad vahepeal olla muutunud ka teised asjaolud. Seetõttu on Riigikohtu halduskolleegium seisukohal, et selline planeeringu kehtestamine, kus lähtutakse endiselt 6 kuud tagasi toimunud planeerimismenetluse tulemustest, kusjuures siis jäi detailplaneering poolthäälte puudumise tõttu kehtestamata, ei ole kooskõlas planeerimismenetlust reguleerivate normide eesmärkidega. 
Kui eelmisest planeerimismenetlusest on möödunud pikk ajavahemik, tuleb planeeringu kehtestamiseks viia läbi uus planeerimismenetlus.“

Harku Vallavalitsus on veendumusel, et üldplaneeringu ja detailplaneeringu menetlustoimingute vahelise aja pikkust ei ole võimalik kõrvutada, kuna nimetatud planeeringute menetlustoimingute keerukuse aste, menetlusosaliste arv, lahendatavate ettepanekute ja vastuväidete maht jms erinevad olulisel määral. Ühel juhul on tegemist kogu valla territooriumi hõlmava üldplaneeringuga, teisel juhul detailplaneeringuga konkreetse territooriumi osa kohta. 

Kahjuks ei ole Riigikohtu praktikas määratletud üldplaneeringu menetlemise puhul viimasest menetlustoimingust möödunud ajavahemiku pikkust, mis tingiks vajaduse korraldada üldplaneeringu kehtestamiseks uus planeerimismenetlus. Vallavalitsuse hinnangul ei saa ülaltoodud Riigikohtu otsuses määratletud ajavahemikku analoogia alusel kohaldada üldplaneeringule. Samuti ei sisalda PlanS regulatsiooni selle kohta, kui pika aja jooksul tuleks detail- või üldplaneering kehtestada. Seega tuleks antud juhul lähtuda eelkõige mõistlikkuse põhimõttest, võttes arvesse kõiki asjas tähtsust omavaid asjaolusid ning menetletava planeeringu iseloomu.

Lisaks peab Harku Vallavalitsus oluliseks rõhutada, et üldplaneeringu avalikust väljapanekust möödunud 3 aasta jooksul on pidevalt tehtud koostööd selle nimel ja antud vallavalitsuse poolt oluline panus sellesse, et valla uus üldplaneering saaks lõpuks kehtestatud. Vallavalitsuse poolt on korraldatud erinevaid töökoosolekuid ning osade ettepanekute ja vastuväidete esitajatega on saavutatud ka vastavad kokkulepped. Samuti on vallavolikogu teostanud teistkordset diskretsiooni esitatud ettepanekute ja vastuväidete üle.

Tõendamaks, mis on üldplaneeringu avalikust väljapanekust möödunud 3 aasta jooksul toimunud ja millist tööd on antud ajavahemiku jooksul tehtud, peame vajalikuks esitada alljärgnev kokkuvõte:

1.	Üldplaneeringu vastuvõtmine 27. augusti 2009. a vallavolikogu otsusega nr 71.
2.	Üldplaneeringu avalik väljapanek korraldati 28.09.2009–25.10.2009.
3.	Vastavate vallavalitsuse poolsete seisukohakirjade koostamine ja väljasaatmine kõikidele avaliku väljapaneku ajal laekunud ettepanekute ja vastuväidete esitajatele.
4.	Üldplaneeringu avalikustamise järgne avalik arutelu toimus 3. detsembril 2009.
5.	Lisaks vallavalitsuse poolt ettepanekute ja vastuväidete esitajatele väljasaadetud seisukohakirjadele teostati täiendav diskretsioon Harku Vallavolikogu 25.02.2010 otsusega nr 34 „Seisukoht Harku valla üldplaneeringu avaliku väljapaneku ajal laekunud ettepanekutele ja vastuväidetele“, millega vaadati uuesti üle ja kaaluti kõiki esitatud ettepanekuid ja vastuväiteid.
6.	Vallavolikogu seisukohti tutvustav üldplaneeringu avalik arutelu toimus 8. aprillil 2010.
7.	Pärast üldplaneeringu avalikustamist ja arutelude toimumist korrigeeriti Harku valla üldplaneeringut ja planeeringu keskkonnamõju strateegilise hindamise aruannet ning esitati Keskkonnaametile kooskõlastamiseks ja heakskiidu andmiseks 24.05.2010 kirjaga nr 8-1/1825.
8.	Harku valla üldplaneeringu keskkonnamõju strateegilise hindamise aruande menetlustähtaja pikendamine Keskkonnaameti 02.12.2010 kirjaga nr 8-1/10/4249.
9.	Harku valla üldplaneeringu keskkonnamõju strateegilise hindamise aruande heakskiitmine Keskkonnaameti 13.01.2011 kirjaga nr 11-1.1/11/4249 – „Aruandes toodud soovitustega ja leevendavate meetmetega arvestamisel on eeldatavalt võimalik leida keskkonnale ja elanikele vastuvõetav üldplaneeringu lahendus.“ Soovitused ja leevendavad meetmed kanti üldplaneeringusse.
10.	Üldplaneeringu edastamine Harju Maavanemale järelevalve teostamiseks 25.04.2011 kirjaga nr 11-1.1/11/1497.
11.	Harju Maavalitsuse 28.04.2011 kiri nr 2.1-13k/1833 – „Käesoleva kirjaga palun edastada meile paberkandjal avalikul väljapanekul (28.09-25.10.2009) olnud Harku valla üldplaneeringu joonised ja seletuskiri, et oleks võimalik tuvastada, milliseid muudatusi on pärast avalikku väljapanekut planeeringu materjalidesse tehtud.“ 
12.	Harku Vallavalitsus edastas vastavad materjalid Harju Maavalitsusele 02.05.2011.
13.	Pikenduskiri 27.06.2011 Harju Maavanemalt – „Käesolevaga informeerime Teid, et järelevalve komisjoni töö jätkub augustikuus ning siis on järelevalve teostajal kavas korraldada ühisnõupidamine, millel osalevad Harju Maavalitsuse järelevalve komisjoni liikmed, Harku Vallavalitsuse esindajad ja planeerija.“
14.	Harju Maavalitsuse planeeringute järelevalve komisjoni arutelud toimusid alles 17. novembril 2011 algusega kell 13.00, 17. novembril 2011 algusega kell 15.00, 21. novembril 2011 algusega kell 10.00, 21. novembril 2011 algusega kell 13.30, 22. novembril 2011 algusega kell 13.00, 22. novembril 2011 algusega kell 15.00, 01. detsembril 2011 algusega kell 13.00 ning 01. detsembril 2011 algusega kell 15.00.
15.	Harju Maavanema 30.01.2012 kiri Harku valla üldplaneeringu järelevalve kohta –  „Maavanem annab oma kirjaliku seisukoha arvestamata jäetud vastuväidete kohta tulenevalt PlanS § 23 lõikest 4 esimesel võimalusel, kui on selgunud olulised asjaolud, mis on planeeringu elluviimise ja õiguspärasuse seisukohalt tähtsad. Maavanem informeerib kindlasti oma seisukohast kõiki vastuväiteid esitanud isikuid“.
16.	Järelevalve komisjoni protokollidest tulenevate täienduste/paranduste tegemine üldplaneeringus, töökoosolekud planeeringu koostajaga kuni 31.05.2012.
17.	Täiendav Harku Vallavolikogu 29.02.2012 otsus nr 6 – „Seisukoht Harku valla üldplaneeringu menetluses esitatud ettepanekutele ja vastuväidetele“. 
18.	Töökoosolek Harju Maavalitsuses 11.06.2012, milles vaadati läbi vastavalt järelevalve komisjoni protokollides sisalduvatele märkustele üldplaneeringusse tehtud parandused/täiendused. Koosolekul tehti maavalitsuse esindajate poolt täiendavad märkused/ettepanekud ja lisaks anti suuliselt infot, et alles augustis 2012 jõuab edasi menetleda.
19.	Harju Maavalitsuses 04.09.2012 toimunud kohtumisel planeeringute talituse juhataja Jaan Sauliniga (Saulin) selgus, et menetleja on puhkusel ja tuleb puhkuselt tagasi oktoobrikuus.
20.	Töökoosolek 04.10.2012 Harju Maavalitsuses, mille käigus edastas vallavalitsus maavanema järelevalve menetluse läbiviimiseks (jätkamiseks) Harku valla korrigeeritud üldplaneeringu materjalid 04.10.2012 kirjaga nr 11.-101/4075. Täiendavalt palusid maavalitsuse esindajad saata kirjad ettepanekutest ja vastuväidetest loobumiseks nendele ettepanekute ja vastuväidete esitajatele, kelle ettepanekute ja vastuväidetega vallavalitsus nõustus. Vastavad kirjad saadeti vallavalitsuse poolt välja ja vallavalitsus oli esitamas saadetud kirjade koopiaid ka Harju Maavalitsusele.
21.	Harju Maavalitsuse 23.10.2012 kiri nr 6-7/4538, milles maavanem teeb Harku Vallavalitsusele ettepaneku korraldada üldplaneeringu uus avalik väljapanek.
22.	Harku Vallavalitsus esitas 26.10.2012 töökoosolekul 04.10.2012 kokku lepitud täiendavate kirjade koopiad Harju Maavalitsusele.

Võib väita, et Harku Vallavalitsusele oli maavanema ettepanek korraldada Harku valla üldplaneeringu uus avalik väljapanek üllatav. 

•	Maavanem on oma kirjas leidnud, et üldplaneeringu lahendust on pärast avalikku väljapanekut oluliselt muudetud, kuid välja ei ole toodud asjaolusid, milles need muudatused maavanema hinnangul seisnevad. 

Vallavalitsus on veendunud, et Harku valla üldplaneeringu puhul puudub vajadus PlanS § 21 lõike 5 kohaldamiseks ja sellest tulenevalt uue avaliku väljapaneku ja avaliku arutelu korraldamiseks, sest üldplaneeringu põhilahendust ei ole muudetud. Harku Vallavalitsus on valla üldplaneeringu Harju Maavalitsusele järelevalve teostamiseks esitamisest nähtuvalt jõudnud otsustusele, et planeeringu põhilahendus ei ole muutunud ja üldplaneeringu uut avalikku väljapanekut ning avalikku arutelu pole tarvis korraldada.

Haldusasjas nr 3-09-2405 (20.12.2010) on kohus leidnud järgmist:
...“Mida käsitleda planeeringu põhilahenduse muudatusena, seda õigusnormides ei defineerita. Terminit „planeeringu põhilahendus“ kasutatakse näiteks PlanS § 21 lg-s 5 ja § 23 lg-s 7. Viimatinimetatud sätte kohaselt ei ole planeeritava maa-ala suuruse muutmine käsitletav põhilahenduse muudatusena. Planeerimismenetluses on see, kas mingi täiendus või parandus on planeeringu põhilahenduse muutmine, jäetud kaalutlusõiguse alusel haldusorgani otsustada ning sõltub kindlasti ka konkreetsest planeeringust. Kohus on seisukohal, et planeeringu põhilahenduse muudatusena tuleb käsitleda olulist ja põhimõttelist muudatust, mitte nn pisiparandusi. Vastasel juhul tuleks iga väikese paranduse tõttu korrata ajamahukaid menetlustoiminguid, mis ei saa menetlusökonoomia seisukohast olla mõistlik. Kaebuses märgitud planeeringulahenduse täpsustused, jooniste täiendamised, planeeringumaterjali vormistuslikud parandused ning seletuskirja põhjenduste lisamine ei ole kohtu hinnangul käsitletavad planeeringu põhilahenduse muutmisena. Seega ei pidanud kohalik omavalitsus PlanS § 21 lg 5 alusel kordama planeeringu avalikku väljapanekut ning avalikku arutelu.“…

Harku Vallavalitsus on endiselt seisukohal, et üldplaneeringus tehtud paranduste ja täienduste puhul ei ole tegemist planeeringu põhilahenduse muutmisena või selle olulise muutmisena. Tehtud paranduste ja täienduste puhul on tegemist pigem planeeringulahenduse täpsustustena või selliste paranduste ja täiendustena, mille tingisid avalikul väljapanekul esitatud ettepanekud ja vastuväited.

•	Maavanema hinnangul on jätkuvalt üleval väga palju vastuväiteid kohalike elanike poolt. 
Vallavalitsus nõustub, et lahendamata on palju üldplaneeringule esitatud vastuväiteid. Kuna Harku valla peamine eesmärk planeerimisel on säästva ja tasakaalustatud ruumilise arengu kujundamine, arvestades valla arengu iseärasusi ja kohalike elanike õigustatud huve, on paratamatu, et alati ei pruugi olla võimalik arvestada kõikide planeeringulahendusest huvitatud isikute soovidega. 

Oluline on märkida, et vallavalitsus on teinud aktiivselt tööd selle nimel, et saavutada kompromisslahendus isikutega, kes üldplaneeringule ettepanekuid ja vastuväiteid esitasid (üldplaneeringule esitatud ettepanekutest ja vastuväidetest on vastavalt PlanS § 21 lõikele 6 loobunud ca 15 isikut). Üldplaneeringu menetlemisel on vallavalitsus proportsionaalselt kaalunud nii era- kui avalikku huvi. Mitmed küsimused on üldplaneeringus kirjeldatud järeltegevustena ja otsustatud otstarbekuse põhimõttest lähtuvalt vastavalt teemaplaneeringutega või osaüldplaneeringutega lahendada. 

Paraku ei ole alati võimalikud olukorrad, kus erahuvid kaaluvad igal juhul üles planeerimisdiskretsiooni omava kohaliku omavalitsuse seisukohad. 
Lisaks leiab vallavalitsus, et huvitatud isikutel on kooskõlas planeerimisseaduse § 26 lõikega 1 seadusjärgne õigus üldplaneeringut kehtestava vallavolikogu otsuse vaidlustamiseks, kui vastav otsus vastu võetakse.

PlanS § 23 lg 3 p 5 sätestatust tulenevalt on maavanema ülesandeks ja pädevuseks planeeringumenetluse üle järelevalve teostamisel muuhulgas kuulata ära planeeringu koostamise korraldaja ja planeeringu avalikul väljapanekul vastuväiteid esitanud isiku planeeringuvaidlus ning väljendada vastuväidete osas oma seisukoht, kui esitatud vastuväidetega planeeringu koostamisel ei arvestatud.
PlanS § 23 lg 4 sätestab, et kui planeeringuvaidluse osas ei jõuta ka järelevalve teostamise käigus kokkuleppele, edastab järelevalve teostaja planeeringuvaidluse osapooltele (vastuväiteid esitanud isikud ning planeeringu koostamise korraldaja) kahe nädala jooksul pärast osapoolte ärakuulamist oma seisukoha.
PlanS § 23 lg 6 kohaselt annab järelevalve teostaja planeeringule oma heakskiidu pärast järelevalve käigus esitatud nõuete täitmist ja PlanS § 23 lg 3 p 5 nimetatud vastuväidete suhtes kokkuleppe saavutamist või nende kohta seisukoha andmist ning teeb maavanemale või kohalikule omavalitsusele ettepaneku planeeringu kehtestamiseks.

Planeeringumenetluses lahendamata jäänud planeeringuvaidluste osas on maavanem järelevalve teostajana PlanS § 23 lg 3 p 5, lg 4 ja lg 6 sätestatust tulenevalt kohustatud kujundama seisukoha ning selle osapooltele teatavaks tegema. Vallavalitsuse hinnangul ei saa maavanem järelevalve teostajana sundida planeeringuvaidluse osapooli vaidluse osas kokkulepet sõlmima ega jätta ühe viitena kokkuleppe puudumisele vaidluse osas oma põhjendatud seisukoht vastavalt PlanS §-s 23 sätestatule andmata. 

PlanS § 23 kohase sisulise ja põhjendatud seisukoha andmise puudumine Harku valla üldplaneeringu kohta esitatud vastuväidetele seab kahtluse alla maavanema poolse sisulise diskretsiooni teostamise, kus oleks arvesse võetud ja kaalutud kõiki antud asjas tähtsust omavaid asjaolusid ning erinevaid huve.

•	Maavanema hinnangul on hulgaliselt laekunud kaebusi tänaseni.
Harku Vallavalitsusele on pärast üldplaneeringu avalikku väljapanekut laekunud nii uusi  ettepanekuid ja vastuväiteid üldplaneeringu lahendusele kui ka avalikustamise ajal esitatud ettepanekute ja vastuväidete kohta antud täiendavaid selgitusi. Siiski ei saa väita, et antud juhul oleks tegemist kaebuste suure mahuga.

Vallavalitsus on kaalunud ja oma sisulise seisukoha andnud kõikidele üldplaneeringule esitatud ettepanekutele ja vastuväidetele, k.a nendele esitatud ettepanekutele ja vastuväidetele, mis on isikute poolt esitatud pärast üldplaneeringu avalikku väljapanekut. 

Tulenevalt eeltoodust on Harku Vallavalitsus seisukohal, et Harju Maavanema ettepanek korraldada Harku valla üldplaneeringu uus avalik väljapanek on vastuolus planeerimisseaduse §-s 23 sätestatuga ning põhjendamatu.

Harju Maavanema otsus toob vallavalitsuse hinnangul kaasa üldplaneeringu kehtestamise põhjendamatu edasilükkumise määramata ajaks, korduvate ning täiendavate ettepanekute ja vastuväidete esitamise, mis omakorda üksnes suurendab lahendamist vajavate vastuväidete mahtu ning on vastuolus haldusmenetluse seadusest tuleneva menetlusökonoomia põhimõttega.

Lugupidamisega

/allkirjastatud digitaalselt/

Kaupo Rätsepp
Vallavanem

Kerti Kokk
Planeeringute spetsialist
Harku Vallavalitsus
600 3860